Savoir faisons a tous presens et a venir que , come nagaires nous eust esté rapporté que nostre tres cher filz ainsné Charles , duc de Normandie , se vouloit partir de nostre royaume sanz nostre sceu et licence , et aler devers nostre tres cher frere l'empereur , et que nostre tres cher filz le roy de Navarre , le conte de Foix , le conte de Namur , le conte de Montffort , le conte de Harecourt , Godefroy de Boloigne , le sire de Lendas , Gauchier de Lor , le sire d'Aubignny , Robert de Loriz , le sire de Guerarville , Friquet de Fricans , Girart de Borbon , Guillaume de Bourbon , Pierre de Saquenville , maistre Thomas de Ladit , chancelier de Navarre , le sire d'Aunel , Maubué de Mainemares , et plusieurs autres , tant des gens de nostre dit filz comme autres , devoient aler avecques lui , nous qui avons sceu pleinement toute l'entention de nostre dit filz le duc et a quelle fin et pour quoy il vouloit aler devers nostre dit frere , et tous ceulz qui devoient aler avec lui et tout ce qui lui avoit esté dit et conseillé , avons tenu et tenons nous diz filz , les dessus nommés et tous les autres qui avec nostre dit filz devoient aler devers nostre dit frere et chascun d'eulz , pour excusés plainement de tout ce que l'en nous avoit rapporté contre eulz ou aucun d'eulz et de toutes choses en quoy l'en pourroit dire qu'il auroient conseillié ou voulu confforter et compaignnier nostre dit filz , le duc , oudit voiage ou autres choses entreprendre ou en aucune maniere ou pour autre cause dont l'en peust blasmer ou accuser eulx ou aucun d'eulx , et en quoy l'en peust dire que il ou aucun d'eulz eusent ou aient commis ou perpetré crimen de lese magesté , un ou plusieurs envers nous ou la coronne de France , en quelque maniere et pour quelconque cause que ce soit , de tout le temps passé jusques aujourd'uy , et en quittons et absolons eulz et chascun d'eulx plainement de grace special et de nostre plaine puissance et actorité royal se mestier est .


Et avons promis et prometons loyaument en bonne foy a nostre dit filz le duc que jamais nous n'en saurons mal gré ne porterons rancune a nostre dit filz le roy de Navarre , aus dessus nommés ne a autres qui devoient aler avec lui devers nostre dit frere pour quelconque cause que ce soit , et que nous ne les aprocherons jamais ne ferons ou soufferrons estre aprouchiez ou molestez souz umbre ou colour de justice ne autrement , en corps ne em biens , ne leurs hoirs ne successeurs ou d'aucun d'eulz .


Et affin que nostre dit filz le roy de Navarre et tous les dessus nomez et autres qui avec nostre dit filz le duc devoient aller , lesquieulz il nommera et auront sur ce lettrez de lui , puissent vivre et demourer paisiblement en bonne seurté , eulz et leurs hoirs , nous voulons et par ces lettres mandons a nostre dit filz le duc et de ce faire lui donnons plain povoir , licence et actorité que , en nom de nous et de lui , il promete et se fasce fort pour nous par ses lettres en la meilleur fourme et plus seure pour eulx que bon lui semblera que a eulz ou aucun d'eulz ne a leurs hoirs ou successeurs O mal , villenie , punition ou vengence ne seront faites par nous ne soufferrons estre faiz par autres , ne les aprocherons ne soufferrons estre aprochiés ne aucun d'eulx en corps ne en biens , en couvert ne en appert , par voie de fait ou de droit , soubz umbre ou coleur de justice ne autrement contre la teneur de nos presentes lettres , promesses et convenances et ottroiz qu'il auront sur ce par les lettres de nostre dit filz le duc , lesquelles nous voulons estre d'autele valeur et fermeté a touz les dessus només et autres que nostre dit filz le duc vouldra nomer par ses lettres , comme se elles estoient faites soubz nostre grant seel , et comme se tous les cas a quoy elles leur seront neccessaires estoient dedens nommés et especiffiés plainement , et les prometons a tenir et avoir fermes et agreables , et les voulons autant valoir et aussi grant foy y estre ajoustee comme se elles estoient confermees par nos lettrez en las de soie et cire verte .


Et avec ce voulons et ottroions a nostre dit filz le roy de Navarre que les seurtés , graces , quittances , pardons et remissions que nous lui avons ottroiés par le tractié qui fut fait entre nos gens et li a Valoignes , et toutes les lettres qui devoient estre sur ce faites pour lui et pour ses gens , conseillers , aidans , adherans et confortans par lui només et a nomer , si comme il est contenu oudit tractié , baillent , tieignent et demeurent en leur vertu au prouffit et a la seurté de nostre dit filz et de tous ceulz qui dedans sont et seront nommez et declarés , comme dit est , et de chascun d'eulz , nonobstant toutes les choses dessus dictes ou autres par quoy l'en pourrait dire quelles ne deusent valoir et que lesdictes lettres , que doient estre et seront faites sur lesdictes seurtés dudit tractié de Valoignne , soient faites du jour et de la date de ces presentes .


Donné a Leuvre de les Paris , le XXIIIe jour de jenvier l'an de grace mil CCC LV .


| Le povoir que le ROY donna a ses gens pour faire le tractié DE VALOIGNNES | Jehan , par la grace de Dieu , roy de France , a touz ceulz que ces lettres verront , salut .


Savoir faisons que , comme nostre tres cher filz , le roy de Navarre , nous eust naguere escript et requis par ses lettrez que pour certaines choses qu'il nous vouloit faire assavoir , nous voulsissions envoier devers lui de nos gens en qui nous eussions plaine conffiance pour nous rapporter ce que il leur diroit , et que , veuez les lettrez de nostre dit filz , nous eussions envoié par devers lui nos amés et feaulx le duc d'Athennes , nostre cousin , et Gieffroy de Charny et Robert de Lorriz , nos chevaliers et conseillers , lesquieulx s'en sont ariere retournés par devers nous , et aussi y sont venus de par nostre dit filz , Gaucher de Lor et Robert de Couillarville , chevaliers , qui nous ont faites certaines requestes tant sur aucunes seurté que nostre dit filz demande avoir pour venir devers nous , sur assiete de terre et delivrance de deniers li faire comme sur plusieurs autres choses , lesquelles requestes nous avons fait lire mot a mot en la presence de nos diz cousin et conseillers et de nos autres gens de nostre conseill , nous , conffians a plain du sens , loyauté et diligence de nos chers et amés cousins le conte de Poitou , connestable de France , et le duc d'Athennes dessus dit , yceulz envoions presentement par devers nostre dit filz , et a eulx deulx ensemble et a chascun par soy , avons donné et donons par ces lettres plain poer , auctorité et mandement special de tractier et acorder ou nom de nous et pour nous avec nostre dit filz sur les seurtés et autres requestes dessus dictes , tant sur asiete de terre et delivrance de deniers et sur toutes debtes et autres choses que nous lui pourons demander , ou li a nous , tant a cause de nos predecesseurs comme autrement , et sur tous debbas , discors et dissensions qui pourraient avoir esté entre nous et lui de tout le temps passé jusques aujourd'uy , de faire declaration sur les articles du tractié qui fut fait a Mante entre nos gens et nostre dit filz , et sur les autres que nostre dit filz nous a a present envoiés , einssi comme nos diz cousins et chascun d'eulz verront que bon sera , et de prometre et jurer en l'ame de nous que nous tendrons et acomplirons ce que il auront tractié , acordé et promis ou nom de nous , et de nous y obliger , se mestier est , et de faire en toutes autres choses touchans et appartenans a ceste matiere tout ce que nous meismes ferions se presens y estions en personne ; et nous prometons en bonne foy avoir ferme estable et agreable tout ce que par nos diz cousin ou l'un d'eulz auront tractié , acordé , ottroié et promis es choses dessus dictes et les confermer par nos lettres .


Donné a Leuvre lez Paris , le penultieme jour d'aoust l'an de grace mil CCC LV .


| Lettre de xm livres de terre assises ou conté de Bigorre et des JUGERIES DE RlEUX ET DE RIVIERE | Charles , ainsné filz de roy de France et regent le royaume , duc de Normandie et dauphin de Viene .


Savoir faisons a tous presens et a venir , comme nous ait esté dit et monstré clerement et notoirement apparoir que , par le fait de la prinse que nostre dit seigneur et pere fist pieça de la personne de nostre tres cher et tres amé frere , le roy de Navarre , et durant le temps de la longue prison , il ait suffert plusieurs grans maulx , villenies et injures , et d'autres part ait eu et souffert grans pertes et domages a cause de ladicte prinse , en ce que ledit temps durant il a esté dessaisi et despoillé de fait de ses terres , contés , chasteaux , villes et rentes qui par autrui ont esté tenues et exploitiees , et aussi que ses dictes terres , contés , chasteaux , villes , forez et autres biens ont esté et sont pilliés , torrnés , arsés et dissipees , et les subgés de nostre dit frere mors , prins , rançonés , desers et exillés , tellement que jusques a molt lont temps lesdictes choses ne seroient mises en leur bon estât et valeur , et , tantost après la délivrance de la personne de nostre dit frere , il se soit traiz a Paris de sa pure et franche volentè et ait requis a grant instance que raison et justice lui fut faite , sur quoy , affin de obvier aux inconveniens et debbas qui de ce se pourroient ensuivre au tres grant domage du royaume , nos tres chieres et tres amees dames , mesdames la royne Johane et Blanche , et plusieurs bonnes gens des estas du royaume de France se sont entremis pour le bien comun dudit royaume de mettre et trouver bon acort entre nous et nostre dit frere , et tant que nostre dit frere , pour la grant amour et affection qu'il a au royaume et au peuple d'icelui , est entrez en tractiè avec nous , parmi lequel , consideré les injures , villenies , pertes et domages de nostre dit frere a nous monstrees et expossees comme dit est , il a estè regardè , conseillè , ordenè et acordè par grant et meure deliberation de conseill que nous avons eu sur ce , tant avecques nos dictes dames , les gens de nostre grant conseill comme aussi avec grant quantitè de gens desdiz estas , que , en recompenssation de partie des domages de pertes et autres choses dessus dictes , nostre dit frere aura quant a present XM livres tournois de terre perpetuele , lesquelles nous lui ferons tantost bailler en lieux bien venans et prouffitables a li .


Nous , adecertes , voulanz ensuir le bon conseill a nous donné sur ce et acomplir de point en point ledit tractiè et acort , et par especial faire presentement satisfaction a nostre dit frere desdictes XM livres de terre , lui avons ballè , asignè et delivrè , baillons , asignons et delivrons par ces presentes et par le conseill dessus dit , pour et ou nom de nostre dit seigneur et de nous , de certaine science et actorité royal dont nous usons , toute la conté de Bigorre et les deux jugeries de Riviere et de Rieux assises en la senechaussié de Thoulouse et tout ce que nostre dit seigneur et nous avons , tenons , povons avoir et tenir en et dedens les metez et territoire desdictes conté et jugeries et chascune d'icelles , soient villes , chasteaux et chastellanies , homages , fieux , arrerefiex et ressors , patronages d'eglises , toute justice et seignourie haute , moyenne et basse , mere et juxte impere , pariages , droiz , usages , noblesces et toutes autres choses quelconques avecques toutes les appartenances et appendances .


Et , de l'auctorité dessus dicte , avons cedé et transporté , cedons et transportons , ou nom de nostre dit seigneur et pere et de nous , a touz jours sanz rappel , a nostre dit frere tout le droit et action que nostre dit seigneur et pere et nous avons et povons avoir es choses dessus dictes et en chascune d'icelles et en toutes leurs appartenances et appendances , comment qu'elles soient ou puissent estre dictes et nomees , sanz y riens retenir comment que ce soit , fors seulement la souveranité , foy , ressort et homage , lequel il nous doit faire , a tenir , possider et percevoir par nostre dit frere , ses hoirs , successeurs et aians cause de lui , toutes les chouses dessus dictes et chascune d'icelles perpetuelment et hereditablement avecques toutes leurs appartenances et appendances , en parrie et par une seule foy et homage ensemble avec les autres terres que nostre dit frere a oudit royaume de France , et par telles et semblables noblezes que il tient ses dictes autres terres .


Et voulons que la possession et saisine des choses dessus dictes et de chascune d'icelles soit incontinent ballee et delivree a nostre dit frere ou a ses gens royaument , et de fait , pour en joir et user en la maniere que dit est comme de son propre heritage , et des maintenant nous , ou nom et de l'actorité que dessus , eximons , ostons , detrahons du tout lesdictes conté et jugeries et leurs appartenances et appendances des demaines royaus , nonostant ordenances , statuz ou arrez faiz ou a faire que on pourroit ou vouldroit dire que nous ne povons ne devons les demaines royaux aliener ou metre hors des mains de nostre dit seigneur ou de nous , ou que l'en peust ou voulsist dire que lesdictes contee et jugeries , en tout ou en partie , fussent si conjointes et unies a la coronne de France ou aucuns des demaines qu'elles ne peussent ou deussent estre separés ou mises en autre main pour quelque cause que ce soit ne de quelconques autres ordenances , us , stilles et costumes , privilegez ou ediz a ce contraires , et suppleons tous deffaux , se aucuns en estoient ou que l'en vouldroit dire , estre entrevenuz es choses dessus dictes ou en aucunez d'icelles .


Donnans en mandament a nos amés et feaux les gens tenans le Parlement de nostre dit seigneur et pere et qui le tendront pour le temps a venir , aus gens des contes et tresorier de nostre dit seigneur et de nous , a touz seneschalx , ballifs et a touz autres oufficiers du royaume de France qui sont et pour le temps seront , et a chascun d'eulz , que nostre dit frere , ses hoirs et ses successeurs ou aians cause de lui facent et laisent paisiblement et entierement joir et user des choses dessus dictes , et en ce le gardent et maintiegnent et ne le seuffrent estre troublé ne empeschié contre la teneur de ces presentes , lesquelles nous ne voulons estre impugnees ne debbatues par quelconque voie que ce soit , mais deffendons expressement aus procureurs generalx de nostre dit seigneur et de nous et a tous autres officiers qui sont et seront pour le temps qu'il ne se entremetent comment que ce soit , et leur imposons sur ce silence perpetuel quar ces choses nous avons ainssi faites par bon et grant conseill et meure deliberation pour le grant et evident prouffit du royaume .


Donné a Paris , l'an de grace mil CCC LVII , ou mois de mars .


| Executoire pour baller le chastel de Saint Beat a mosseigneur de Navarre | Charles , ainsné filz du roy et regent le royaume , duc de Normandie et dalphin de Vienne , au chastelain de Saint Beat , salut .


Comme par nos autres lettrez seelees en las de soie et en cire vert , nous , pour certaines causes contenues en ycelles , avons baillé et transporté hereditablement et perpetuelment a nostre tres cher et tres amé frere le roy de Navarre pour lui , ses hoirs et successeurs et aians cause de lui , la conté de Bigorre et les jugeries de Riviere et de Rieux avec toutes les appartenances et appendances , si comme plus plainement est contenu en nos dictes autres lettrez , nous vous mandons , commandons et enjoingnons estroitement que , a nostre dit frere ou a ses gens pour lui , baillés et delivrés tantost et sanz delay la possession et saisine dudit chastel de Saint Beat que vous avez en garde de par nostre dit seigneur et de par nous et qui est desdictes conté et jugeries , et vous en partez ladicte possession ainssi ballee .


Et tout ce que nos amez et feaulx chevaliers messire Arnault d'Espaigne , seneschal de Peregort , Bertran de Terride , seneschal de Bigorre , et Guillaume de Ledre , juge mage de Beaucaire , ou l'un d'eulz vous diront et commanderont de par nous faites , enterrignez et acomplisiez sanz aucune dilation ou contradiction ; ce faites par telle maniere que en votre deffaut les gens de nostre dit frere n'aient cause de retourner ou renvoier pour ce par devers nous car il nous en despleroit .


Donné a Compiegne , le XXIXe jour de mars l'an de grace mil CCC LVII .


| Comission pour bailler a mosseigneur de Navarre toute la terre ASIGNEE POUR XM LIVRES DE TERRE | Charles , ainsné filz du roy et regent le royaume de France , duc de Normandie et dauphin de Vienne , a nos amez et feaulx messire Arnault d'Espaignne , seneschal de Perregort , et Bertran de Terride , seneschal de Bigorre , et Guillaume de Ledre , juge mage de Beaucaire , salut et dilection .


Comme par nos autres lettrez seelees en laz de soie et en cire vert , nous , pour certaines causes contenues en ycelles , aions baillé et transporté , baillons et transportons hereditablement et perpetuelment a nostre tres cher et tres amé frere le roy de Navarre pour lui , ses hoirs et successeurs et aians cause de lui , la conté de Bigorre et les jugeries de Riviere et de Rieux avecques toutes les appartenances et appendances , si comme plus a plain est contenu en nos dictes autres lettrez faites sur ledit baill desquelles il vous apparra , nous , conffians de voz senz , loyautés et diligences , vous mandons et commetons ou deux de vous que , tantost et sanz delay , vous vous transportés es dictes contee et jugeries , et a nostre dit frere ou a ses gens , pour lui et en son nom , baillés royaument et de fait la possession et saisine desdictes contee et jugeries et de leurs appartenances et appendances , et ycelle le maintenez ou ses gens pour lui , et deffendés et li fasciez des maintenant obeir en toutes choses comme a conte de Bigorre et seigneur desdictes jugeries , en deposant et destituant tous et quelconques officiers qui mis y estoient de par mosseigneur et de par nous , et laisent metre autres telz et tant come bon semblera a nostre dit frere ou a ses gens qui pour lui governent lesdictes conté , et jugeriez comme les propres terres de nostre dit frere , et comandez des maintenant , de par nostre dit seigneur et de par nous , a touz les chastelains des chasteaux appartenans ausdictes conté et jugeries que tantost il baillent et rendent lesdiz chasteaux a nostre dit frere ou a ses gens et se partoit d'iceulz et laissent intrer les gens de nostre dit frere pour les garder , tenir et gouverner come siens propres ; et en ultre faites comandement a tous les feaulx et vassaulx qui tenoient de nostre dit seigneur et de nous a cause de fieux desdictes contee et jugeries que tantost entrent en foy et homage de nostre dit frere des terres qu'il tienent a cause desdictes conté et jugeries ou en fascent a ses gens pour lui serement de feaulté en la maniere acoustumee et si come il appartient a faire en tel cas .


De ce faire vous donnons povoir ou a deux de vous et mandons et comandons par ces presentes a touz les justiciers , officiers , chastellains , feaulx , vassaulx et autres subgez , tant desdictes contee et jugeries comme d'autres lieus du royaume de France , requerans tous autres que a vous ou deux de vous en faissant toutes les choses dessus dictes et celles qui en dependent obeissent et entendent , diligeaument donnent et prestent conseill , conffort , secours et aide , se mestier en avez , et requis en sont .


| Executoire pour baller a mosseigneur de Navarre Sauveterre | Charles , ainsné filz du roy , regent le royaume de France , duc de Normandie et dauphin de Vienne , au chastelain de Sauveterre ou a son lieutenant , salut .


Comme par nos autres lettrez seeleez en laz de soie et en cire vert , nous , pour certaines causes contenus en ycelles , aions baillé et transporté hereditablement et perpetuelment a nostre tres cher et tres amé frere le roy de Navarre pour lui , ses hoirs et successeurs et aians cause de lui , la conté de Bigorre et les jugeries de Riviere et de Rieux avecques toutes les appartenances et appendances , si comme plus a plain est contenu en nos dictes autres lettrez , nous vous mandons , comandons et enjoingnons estroitement que a nostre dit frere , ou a ses gens pour lui , baillez et delivrez tantost et sanz delay la possession et saisine dudit chastel de Sauveterre que vous avez en garde de par nostre dit seigneur et de par nous et qui est desdictes contee et jugeries , et vous en partés ladicte possession ainssi ballee .


Et tout ce que nos amés et fealx chevaliers messire Arnalt d'Espaignne , seneschal de Peregort , Bertran de Terride , seneschal de Bigorre , et Guillaume de Ledre , juge mage de Beaucaire , ou deux d'eux , vous diront et comanderont de par nous , enterinez et acomplissiez sanz aucune dilation ou contradiction ; ce faite par telle maniere que en vostre deffaut les gens de nostre dit frere n'aient cause de retourner ou renvoier sur ce par devers nous quar il nous en despleroit .


Donné a Compiegne , XXIXe jour de mars l'an de grace mil CCC LVII .


| Mandement et descharge general de rendre a mosseigneur de Navarre LES CHASTEAUX ASSIZ ES XM LIVRES DE TERRE | Charles , ainsné filz du roy de France , duc de Normandie et dauphin de Vienne , a touz les chastelains des chasteaux et fortereses appartanens a la conté de Bigorre et aus jugeries de Riviere et de Rieux ou a leurs lieutenant , salut .


Comme par nos autres lettrez en las de soie et en cire vert , nous , pour certaines causes contenues en ycelles , aions baillé et transporté hereditablement et perpetuelment a nostre tres cher et tres amé frere le roy de Navarre pour lui , ses hoirs et successeurs et aians cause de lui la conté de Bigorre et les jugeries de Riviere et de Rieux avec toutes leurs appartenances et appendances , si comme plus a plain est contenu en nos dictes lettrez desquelles il vous apparra , nous vous mandons etc .


| Mandement aus feaulx de la conté de Bigorre , des jugeries de Rieux ET DE RIVIERE , QU'IL ENTRENT EN LA FOY DE MOSEIGNEUR DE NAVARRE | Charles , ainsné filz du roy , regent le royaume de France , duc de Normandie et dauphin de Vienne , a tous les feaulx et vassaulx tenans de nostre dit seigneur et de nous a cause de la contee de Bigorre et des jugeries de Riviere et de Rieux , salut et diletion .


Come par nos autres lettrez seeleez en laz de soie et en cire vert , nous , pour certaines causes contenues en ycelles , aions baillé et transporté hereditablement et perpetuelment a nostre tres cher et tres amé frere le roy de Navarre pour lui , ses hoirs et successeurs et aians cause de lui , la contee de Bigorre et les jugeries de Riviere et de Rieux avecques toutes les appartenances et appandances , si come plus a plain est contenu en nos dictes autres lettrez , nous vous mandons , comandons et enjoingnons estroitement et a chascun de vous si comme a lui appartendra , que , tantost et sanz deslay , vous entrés en foy et homage de nostre dit frere des terres que vous tenez desdictes contee et jugeries selont ce que chascun de vous fiez le requiert , et en faites serement de feauté ou en entrez en suffrance devers ses gens ou cas que sitost nostre dit frere ne yroit oudit païs , selont ce qu'il est aconstumé a faire en tel cas .


Et tout ce que nos amés et feaulx chevaliers messire Ernault d'Espaigne , seneschal de Peregort , Bertran de Terride , seneschal de Bigorre , et Guillaume de Ledre , juge mage de Beaucaire , ou deux d'eulx vous diront et comanderont de par nous , faites , enterinez et acomplissiez sanz aucune dilation o contrediction ; ce faites chascun en droit soy par telle maniere que en vostre deffaut les gens de nostre dit frere n'aient cause de retourner ne renvoier pour ce par devers nous quar il nous en despleroit .


Donné a Compiegne , le XXIXe jour de mars l'an mil CCC LVII .


| Mil livres de rente qui devoient estre assises sur Torigny , ONT ASSISES A MERGUERITE , FEMME DE LOYS , CONTE D'EVREUX , SUR LE TRESOR | Philippus , Dei gratia , Francorum rex .


Notum facimus universis tam presentibus quam futuris quod , cum dilecta et fidelis consanguinea nostra Blancha , dilecti et fidelis nostri , Johanni , ducis Britanie , filia , mille libras turonensium annui et perpetui redditus olim per nos dicto duci , gratii obtentu servicii ab eodem nobis in primo nostro Flandrie exercitu impensi , et postmodum , per eundem ducem , dicte Blanche , fillie sue , in dotem seu dotalicium concessas dillecte et fideli nostre Marguarete , filie sue , nunc dilecti et fidelis Ludovici , comitis Ebroicensis , germani nostri carissimi uxori , ad opus ipsius Margarete maritagii perpetuo et hereditarie concesserit , nosque perpetuo quittaverit de eisdem ; quas mille libras licet eas tenore concessionis per nos facte de eisdem in castro et castellania de Thoruigninaco et suis pertinenciis assidere et assignare teneremur , prout hec littere nostre hujusmodi concessione nostra confecte , quas ex causa casari fecimus plenius continebant .


Prefacti dux , Blancha et Marguareta , in Thesauro nostro Parisius , hactenus eosdem juxta tenorem nostre concessionis predicte assisie seu assignacionis non faciant perceperunt .


Nos , ad instantem dicti comitis et prefate Margarete , ejus uxoris , supplicationem , assisiam et assignacionem quas de dictis mille libris turonensium annui et perpetui redditus in castro et castelania Thorigniaci , ut predicitur , facere tenebamur , tenore presentium , revocantes et penitus anullantes easdem mille libras turonensium annui et perpetui redditus prefacte Margarete in predicto Thesauro nostro parisiensi assidemus et assignamus eeidem ab ipsa Margareta suisque heredibus et successoribus tam ab ea habituris in eodem Thesauro nostro parisiensi in feodum et ad idem homagium cum aliis mille libris turonensium annui et perpetui redditus quas ibidem sepe dicta Margareta ex donnatione nostra percipere consuevit , salvis donationis ejusdem conditionibus percipiendas perpetuo et habendas , salvo eciam in aliis jure nostro et in omnibus jure quolibet alieno .


Actum Parisius , anno Domini M trecentesimo tercio , mense julii .


| Le don de l'ostel de Neelle | Charles , ainsné filz du roy regent etc , duc de Normandie et dauphin de Vienne .


Savoir faisons a touz presens et a venir que , pour la tres grant et vraye amour et la parfaite affection que nous avons eue et avons a nostre tres cher et tres amé frere , le roy de Navarre , et nostre tres chiere et tres amee seur , la royne de Navarre , sa fame , consideré qu'il n'ont point d'ostel dedens la forterese et ville de Paris , et affin que nostre dit frere soit et puisse estre plus pres de nous ou nous conseiller pour le bien et prouffit de nous et du royaume , nos , a nos diz frere et seur , pour eulz et pour leurs hoirs masles ysans et descendans de leurs corps , avons donné et ottroié , donnos et ottroions , donnons et ottroions , de grace special par ces presentes lettrez et de nostre certaine science , nostre hostel ou maison de Neelle assise a Paris emprés les Augustins , la petite Neelle qui est derieres avec les jardins et toutes autres appartenances d'icelle , c'est assavoir a noz diz frere et seur a leur vie et au seurvivant d'eulz et a leurs hoirs males descendans de leurs corps a perpetuité ; et dudit hostel , jardins et appartenances a nostre dit frere avons desja baillé la possession et saisine royaument et de fait , et se mestier est la lui baillons par la teneur de ces lettrez .


Donné a Paris , l'an de grace mil CCC LVII .


| Autres lettres du roy Jehan que les impositions le ve du sel et le xiiie du VIN IMPOSEES PAR LUI EN LA TERRE DE MOSEIGNEUR DE NAVARRE NE LUI TOURENT A PREJUDICE | Johannes , Dei gratia , Francorum rex .


Notum facimus universis presentibus et futuris quod , cum nos , paulo post regressum nostrum de Anglia in regnum nostrum , ordinaverimus cum maturis deliberatione et consilio sapientium certum subsidium levari in regno nostro predicto , duodecim videlicet denarios pro libra de quibuscumque rebus et mercaturis vendendis in regno nostro , exceptis vino et sale de quibus aliud levari ordinavimus subsidium quintum videlicet denarium de pretio salis et decimum tertium de pretio vini vendendorum , ut supra , in opus solutionis terre sume pecunie quam per tractatum pacis et concordie conceptarum intre nos et carissimum fratrem nostrum , regem Anglie , eidem fratri nostro solvere promisimus certis adhoc terminis assignatis , carissimusque filius noster , Karolus , rex Navarre , propter bonum comune pacis predicte ac totius regni nostri nostro ordinationi predicte libere parens et voluntarie aquiescens , ut mille quod ipse possit vitare in promissione nostra predicta deffectum seu obstaculum habeamus , voluerit et concesserit dictum subssidium per totam terram suam quam in regno nostro tenet et possidet ad opus predictum exigi et levari , nos volentes liberam et spontaneam voluntatem dicti filii nostri in hac parte suscitare sibi vel suis novam ullo unquam tempore servitutem vel aliud prejudicium quomodolibet adlaturam .


Concedimus eidem filio nostro ut , propter exactionem vel levationem dicti subsidii , in terra sua predicta nullam servitutem aut subgectionem super eum , suos subdictos vel in terra sua predicta nos vel successores nostri reges Francie reclamare vel petere valeamus nunc vel alias in futurum , nec tempore nobis vel nostris successoribus predictis magis subjiciantur quam ante nostram edictam ordinationem predictam .


Datum Parisius , anno Domini M CCC LX primo , mense aprilis .


| Les promesses faites par messire Guillaume de Borbon de servir MOSSEIGNEUR DE NAVARRE CONTRE TOUS PARMI LA RETENUE QUE MONDIT SEIGNEUR lui FIST | A touz ceulz qui ces lettrez verront , Guillaume de Bourbon chevalier , salut .


Come tres noble et puissant prince Charles , par la grace de Dieu , roy de Navarre et conte d'Evreux , mon tres grant et redobté seigneur , m'ait retenu a lui de son ostel et de ses robes et , pour ce que plus soie tenuz et abstrains a le servir , ait voulu et ottroié que j'aye et praigne en son ostel despens de moi et de mes gens a VI chevalx en temps de paix et a dix chevalx en temps de guerre , et de ceulz que j'auray mors en son service , me sera tenus faire restour quant le cas y escherra , sur lequel restour et du pris desdiz chevalx serai creu par ma foy , et avec ce me doit bailler monteure en guerre pour ma personne et , touteffoiz qu'il me mandera aler par devers lui , paier les despens de moy , de mes gens et de mes chevalx raisonablement .


Et pour ce que ultre les choses dessus dictes me convendra faire autres menuz costemens et menus frais , doi je avoir pour yceulz quinze florins d'or a l'escu du coing de Johan pour chascun mois que je serai avec lui en temps de guerre et en temps de paix IX escus seulement .


Et pour bienfait de lui m'ait promis et donné pour chascun an tant comme je vivrai IIIC florins de Florence a paier a II termes , c'est assavoir moitié a Pasques et moitié a la Toussains , le premier terme commençant a Pasques prochains venant .


Je , Guillaume dessus dit , faiz savoir que , parmi les choses dessus dictes a moi promises par mondit seigneur , me suis du tout demourés a lui et l'ai promis et promet par ces presentes en bonne foy servir bien et loyaument en temps de paix et en temps de guerre touteffoiz que il lui plera et requis en serai envers tous et contre tous seigneurs ou autres , excepté mes liges seigneurs , c'est assavoir le duc de Bourbon tant seulement .


| Le tractié fait a Calais entre le roy de France et mosseigneur de Navarre | Jehan , par la grace de Dieu , roy de France .


Savoir faisons a tous presens et a venir que certain tractié de paix et d'acort fut fait a Calais le XXIIIIe jour du mois d'octobre derrenierement passé entre certaines personnes de nostre conseill pour nous , d'une part , et certaines autres personnes du conseill de nostre tres cher filz le roy de Navarre pour lui , d'autre part ; lequel acort nous et nostre dit filz avons loé , agréé et approuvé et juré ycelui tenir et garder d'une part et d'autre , duquel la teneur s'ensuit : «Sur les demandes que les messagés envoiez a Caleiz de par le roy de Navarre ont faites au roy de France , ou nom et pour ledit roy de Navarre , pour cause des injures , domages que il disoit lui avoir esté faites en ses biens et en ses terres pour le fait et ocasion de sa prinse , a esté tractié et acordé entre les gens du roy de France d'une part , pour et ou nom de lui , et lesdiz messagés , pour et ou nom dudit roy de Navarre , d'autre , presens a ce le duc de Lencastre et messire Gautier de Mauny pour la partie du roy d'Angleterre comme moiens par la maniere qui ci aprés s'ensuit : 1 Premierement que audit roy de Navarre et a ses freres , a leurs gens et subgés et a touz ceulz qui ont tenu leur partie , seront quittés et pardonnés toutes yres , rancunes et maltalens , tous crimes et meffaiz quelconques que il pourraient avoir faiz , commis ou perpetrés par quelque maniere que ce soit contre le roy de France , son filz le duc de Normandie ou autre , ou contre l'onnour et estat du royaume et de la coronne de France a cause de la guerre et de la dissention qui a esté entre les seigneurs dessus diz , de tout le temps passé jusques aujourd'uy , et en demourront quittes et en bonne paix a touz jours , sanz ce qu'il en puissent ou doient estre acusés ou puniz en maniere quele qu'ele soit .


2 Item , que audit roy de Navarre , a ses freres , a leurs gens et a tous ceulz qui ont tenu leur parti , ou a leurs hoirs , seront renduz et restituez royaument et de fait toutes leurs terres , villes , chasteaux , rentes , beneffices et possessions quelxconques qui du leur ont esté prinz , saisiz ou arestés .


Et quant est de l'evesque de Laon , il joira de l'esprituauté et sera translaté hors du royaume de France et ses gens qui , a cause de l'espritualité auront a faire , pourront venir seurement sanz aucun empaschement , et se en ladicte spritualité est mis aucun empeschement de par le roy , le roy l'ostera .


3 Item , est acordé que ledit roy de Navarre , ses diz freres , leurs gens , conseillers ou autres qui ont tenu leur parti jusques au nombre de trois cens personnes , desquelles ledit roy de Navarre ballera les noms par escript dedens le jour de Pasques prochain , seront quittés et absouls de tous meffaiz qui a eulz pourroient estre imposés et par eulz avoir esté faiz ou temps passé en quelque maniere et pour quelconque cause que ce soit , tant a cause du roy de Navarre et de ses diz freres et pour leur fait comme autrement , comme que ce soit , et de ce seront faites les meilleurs lettrez que on pourra et y seront exprimés et declarés tous les faiz que lesdiz messagés du roy de Navarre y vouldront exprimer et declarer .


Et jurera ledit roy de Navarre ceulz qui auront esté avec lui et de son parti et non autres .


4 Item , est acordé que en donnant ostages souffisans audit roy de Navarre , c'est assavoir X o XII personnes telx comme il voudra nomer , excepté les enffans du roy de France , il yra par devers le roy de France en aucune de ses villes ou lieux telx comme il verront que bon sera , et li fera serement de feaulté mosseigneur Philippe de France , se il plest mieulx au roy de France .


5 Item , est acordé que les fortereses tenues de la partie de roy d'Angleterre en la terre dudit roy de Navarre , lesquelles parmi la bonne pais faite entre le rois de France et d'Angleterre doivent estre rendues au roy de France , seront rendues audit roy de Navarre par la main du roy de France , c'est assavoir a lui celles qui sont de son propre heritage et celles qui estoient tenues de lui a celles de qui elles estoient ou a autres qui de lui les tendront par la maniere que elles estoient tenues au devant de la guerre .


6 Item , est acordé que se aucun vouloit faire guerre au roy de Navarre es terres qu'il tient ou royaume de France , le roy de France ne sera contre lui et ne donra conseill , confort ou aide a celui ou ceulz qui guerre lui vouldront faire .


7 Item , est tractié et acordé que les acorts et tractiés faiz entre le duc de Normandie et la royne Blanche seront tenuz et acompliz et par le roy de France confermés quant a ce qui touche son douaire et de l'eritage de IIM livres .


Et pour ce , nous , roy de France dessus dit , considerans la bonne amour reformee entre nous et nostre dit filz , et que de nostre partie voulons et entendons tenir , garder et acomplir ledit acort , de grace especial , de certainne science de nostre plaine puissance et auctorité royal , quittons et absolons plainement , selonc ledit acort , nostre dit filz le roy de Navarre et nos chers cousins , Philippe et Loys , ses freres , leurs gens , conseillers et autres qui ont tenu leur partie , desquieulx nostre dit filz aura ballié par escript les noms dedens ledit terme de Pasques jusques audit nombre de IIIC personnes , excepté Robert evesque de Laon , de touz les meffaiz qui a eulz ou a aucun d'eulz pourroient estre imposés , et que eulz ou aucun d'eulz ont ou pourroient avoir faiz en tout le temps passé en quelque maniere et pour quelconque cause que ce soit , combien grans et griefs qu'il soient de lese magesté royal ou autres quelconques contre nous , nostre filz ainssné le duc de Normandie , ou contre autres , ou contre l'onnour , estat , le bien publique du royaume et de la coronne de France .


Si mandons par la teneur de ces lettrez a nos amés et feaulx gens tenans nostre Parlement a Paris , et qui le tendront ou temps a venir , a tous seneschaulx , ballis , prevostz et autres quelconques juges et officiers de nostre royaume qui sont et seront ou temps a venir , et a chascun d'eulz ou a leurs lieutenants , que nostre dicte presente quittance et remission , pardon , rappeaulz , abolitions et restitutions et toutes les choses dessus dictes et chascune d'icelles , il tiennent et gardent et facent tenir et garder en tous le poins et chascun contenuz en ces presentes lettrez , et ne sueffrent par voie directe ou oblique sanz umbre ou coleur de justice ou autrement estre fait ou atempté au contraire par quelque maniere que ce soit , mais deffendent a tous generaument de par nous , sur quoique il se pevent meffaire envers nous , que a nostre dit filz le roy de Navarre , ses freres , ne a leurs gens , ne a ceulz qui ont tenu leur partie , il ne mesdient ne mesfacent en aucune maniere a cause des choses dessus dictes ou d'aucune d'icelles .


Ce fu fait a Paris , en l'an de grace mil CCC LX , le XIIIIe jour du mois de mars .


| Lettre de la nomination que mosseigneur de Navarre fist pour ses GENS APRÉS LE TRACTIÉ DE CaLAIZ | Jehan , par la grace de Dieu roy de France , a touz ceulz qui ces lettres verront , salut .


Savoir faisons que comme pour le tractié de paix et acort fait a Calais le XXIIIIe jour du mois d'octobre derrenierement passé entre certaines personnes de nostre conseill pour nous d'une part , et certaines personnes du conseill de nostre tres cher filz le roy de Navarre pour lui d'autre , nous aions promis et acordé entre les autres choses a nostre dit filz que lui , ses freres , gens , conseillers et autres qui ont tenu leur partie jusques au nombre de IIIC personnes , desquelles nostre dit filz promist bailler les noms par escript dedens Pasques prochains venant , seront quittez et absolus plainement de tous mesfaiz que a eulz pourroient estre imposés et par eulz avoir esté faiz ou temps passé en quelque maniere et pour quelconque cause que ce soit .


Et avec ce , soit contenu oudit tractié que nostre dit filz jureroit de nommer ceulz qui ont esté avec lui et de sa partie et non autres ; nostre dit filz a fait ledit serement en la presence de nos amés et feaulx conseillers l'abbé de Clignuy et maestre Johan Chamelart , maestre des requestes de nostre hostel , et nous en tenons pour contens , et nous a fait bailler un roulle du nombre desdictes IIIC personnes dedens ledit terme de Pasques les noms qui cy aprés s'ensuient .


Entre lesquieulx estoit Robert evesque de Laon , lequel nous n'avons mie acepté quar nous ne voulsismes onques , ne entendismes , ne voulons qu'il soit dudit nombre , ne comprins en ycelui , et ainssi fu parlé et acordé d'une partie et d'autre oudit tractié .


Mais nous aceptons les autres desquieulx s'ensuient les noms : le conte de Harecourt , la contesse sa mere , Robert evesque d'Avranches , Robert de Piquignuy , Guerart de Piquigny doien de Theroenne , Philippe de Piquignuy , R .


sire d'Equesnes , viconte de Pois , Hue d'Equesnes , Enguerran sire de Beaulo , Baudoin de Beaulo , Enguerran de Cresqui dit le Begue , Johan de Fricans , Pierre de Sauquenville , Regnaut de Braquemont , Mahieu de Braquemont , Guillaume de Mutelion , Nicole Regnart , Robert Le Rain , Johan de Hodam , Johan de Linieres dit Lamoras , Johan de Linieres dit Athis , Robert de Tiboville , Guillaume de Gauville , Johan seigneur de Bienfette , Johan de Harecourt , Johan de Tenray , Henry de Trouseauville , Johan de Crevecuer , Johan du Perchoy , Guillaume de Bertouville , Johan de Tilly , Johan de Maneville , Guillaume de Magneville , Johan de Pirou , Pierres de Larvetines , Johan de Versalles , Johan de Quingnuy , Robert de Coillarville , Simon de Venoiz , Amaury de Lony , Johan de Romeville , Simon d'Esonville , Colart de Tostes , Raoul de Beauchamp , Richart de Royville , Robert d'Oyssi , Johan sire de Gareville , Robert sire d'Otteville , Guillaume de La Haye , Johan de Boutemont , le sire de Bevran , le sire d'Aroudeville , le sire de Tolevast , Raoul Gontran , Johan de Grainville , Guillaume Aus Espaules , Robert de Manssigny , Drumas de Rovray , Johan de Beauvay , Raol de Fontenay , Johan de Mallot , Focaut de Vaissel , Robert Mallet , Guillaume Mallet , Guillaume de Braquemont , Philippe sire de Saint Denis , Gui Quieret , Henry Quieret , maestre Michel Casse , messire Johan Roseignol , maestre Dimenche de Chevaix , maestre Pierre du Tertre , maestre Pierre Burgois , maestre Simon d'Escorchi , maestre Robert de Corbie , maestre Philippe Goyer , maestre Johan de Hannecourt l'ainsné , maestre Johan de Hannecourt le joene , Giefroy de Saint-Avy , Regnaut de Han , Andrieu de Han , Pierre Garsel , Johan Burgadet , Guillaume Froyer , Johan Climence , maestre Adam de Francoville , Raoul de La Greve , Johan de Ladit , Guillaume Louvel , Raol de Villers , Richart Alexandre , Henry Le Vasseur , Johan de Han , Johan de Bantelu , Guillemot Porte , Guiot d'Arciez , Johan de Saint Fusien et Jaquet son frere , Ferminot Le Monnoier , Jaquet de Rue , Pierre de Rue , Ligier d'Orgecin , Johan de La Chapelle autrement Chenoye , Guillaume de Monteval , Thomas Pinel , Adam de Vuelles , Johanne de Milly femme feu messire Johan de Pinquignny , Marguerite , Robert , Johan Regnaut et Mahieu enffanz de Johan de Pinquigny , Lienor fame du feu seigneur de Fillieres , Marie et Guiote filles dudit feu seigneur , Raoul Ricourt , Amaulry Le Cler , Ricart de Braquemont , Guillaume Dauberbaut , Le Baudren des Prés , Gillet de Rieville , Johan du Val , Akariot Le Paquier , Robin Potel , Guillaume Davy , Loys Davy , Johan de Sorain , Rogier de Montrosti , Johan du Bois , Gerart du Borgeauville , Colinet Perenelle , Michiel de Breval , Rifrart de Poulehey , Guillaume de Rouchefort , Regnaut de La Haye , Guillaume Piquet , Roger de La Haye , Perrinet de Nationne , Guillaume des Molins , le Bretonner , Pere de Sante Mere Eglise , Richart de Vierville , Guillaume des Champs , Baude Haneçoiz , Johan des Moustiers , Claux de Beaulo , Ancrement de Beaulo , Jacotin de Baigneuz , Johan de Pollehay , Hue de Fordinay dit Gaillart , Johan de Champgerboust , Raolin dit le bastart de Guerarville , Johan Davy , Guillaume Oursel , Bertaut Jordan , Perrinet de Beauvay , maistre Gille de Clamart , Droet Boterre dit le Flesne , Sauvage de Pomereul , Henry de Saint Denis , Jaquinot Frossart , Adam d'Esquemecort , Guerart Mausergent , Honnoré Aguillon , Colart de Fresnoy , Johan de La Marche , Michel de Sorcy , Colart de l'Isle , Johan de Saint Leu dit Petit , Guillaume de Saint Leu , Fermin Le Monnoier , Guillaume de Hodan , Johan de Malemort , Loys de Malemort diz de la Monnoye , Hennequin de Laires , Guillaume d'Aire , Hue Levin , Robinet de Moucy , Jaquet Poille Agathe , Gillot Lohier , Bequenaire de Beaulo dit Bastart , Enguerrannet de Contres , Guiot de Menilles , Laurens de Menilles , Simon de Menilles , Robert de Chartres , Pierre de Saint Martin , Henry de Premont , maestre Richart Varrot , Jaquet Le Prestel , Vicenot de Val Richer , Johan de Saint Haude , Gieffroy Le Flament , Robert Martel , Denisot de l'Isle , Guillaume Aubert , Jaquet de Mante , Guillaume Avre et sa fame , Johan de La Tour , Pierre Pierre de la Tour Neuve , Johan Vallant , Mauger Bonvoisin , Andriu du Puiz , Johan Chapel , Philippe Bordel , Andriu du Croc , Johan de Faloise , maestre Johan Pasquier , maestre Pere d'Achieres , Estiene Le Maire , Nicolas Lefevre personne de La Hogue , Gillet de Bantelu , Johan de Bucy , Robert de Hanecourt , Johan de Hanecourt dit le moine , Guillaume de Hanecourt , Ernoul de La Chambre , Johan Doublet frere maestre Johan Doblet , Perrinet de La Chambre , Guiot de Gauville , Morice de Piquignny , Pierre de La Rochelle , l'abbé de Chereborc , Thomas Feron , Estiene Johan , Johan Besain , Françoiz Chapelain , Gerart Chapelain , Robert de Tiboville , Simon de Forest , Henrriet Le Barbier , Raolet de La Planque , Jaquinot Le Barbier , Johan de Montgneux , Honnoré Le Vallant , Johan de Nueffons , Johan de Brucort , Estiene de Brucort , Guillaume Reimon de Lescu , Estienne Gerart , Regnaut de Paris , Johan de Soisons , Johan de Naours , Johan de Naux , Johan viconte de Bretueill , maestre Guillaume du Bois , Johan Dant de Rat , Guillaume de Dordan , Robert Guillet , Gerart de Crepon , Johan des Ysles , Richart de Noireaue , Richart Le Clerc , Johan Feuillet , la fame Nicolas du Fresnoy , la fame Johan de La Marche , la fame Guerart Mausergent , Pouchon Guillet , Andriu du Porte , Pierre Le Breton , Roger Mahieu , la fame maestre Pierre Le Pareur , Adanet d'Oultreleaue , Simon de Farques de Seminilles , Guillaume de Meulent , Michelet Fourré , Johan de Chasteaufort , Michiel du Temple , Davy Aloust , Pierre Poilequot , Johan Dessery , messire Henry de Guihebert chevalier , Robert de Ver , Micau Le Moine , Guillaume de Felignuy , Guillemet de Combray , Gillot de Quaenel , Colin Avenel , Pierre des Touches , Colinet Bion , Johan de Piquigny , Lucet du Moustier , Guillaume Case , Perrot Casse , Johan de Han , Johannete de Han , Remondin Le Masson , Johan Dufour , Robert de La Goderie , Robert jadis seigneur de Filieres , maestre Olivier de Montmorel , Robert Beude , Johan du Torp , Johan sire de la Haye Hue .


Donné a Paris , le XIIIIe jour de mars l'an mil CCC LX .


| Le vidimus des lettrez du roy de France contenant la fourme DE SERVICES FAIZ PAR LE ROY DE FRANCE ET PAR MOSEIGNEUR DE NAVARRE | A tous ceulx qui ces lettrez verront , Johan le Bache de Meudon et garde de la prevosté de Paris , salut .


Savoir faisons que nous , l'an de grace mil CCC LX , lundi premier jour de fevrier , veismes unes lettrez seelees du grant seel du roy nostre seigneur en las de soye et en cire vert contenans de mot a mot la fourme qui ensuit : «Johan , par la grace de Dieu roy de France .


Savoir faisons a touz presens et a venir que comme debbas , discors fusent meuz ou esperés a mouvoir entre nous d'une part et nostre tres cher filz le roy de Navarre d'autre , et sur ce , fusent venus devers nous a Calaiz pour le temps que nous y estions , l'evesque d'Avraches , chancelier de nostre dit filz , messire Johan Remiriz et Robert de Piquigny , ses mareschaux envoiés par nostre dit filz .


Nous , oye leur requeste , deputasmes avecques nos amés et feaulx l'evesque de Theroene nostre chancelier , le sire d'Enehan et Johan le Mengre nos chevaliers et mareschaux de France , lesquielx tractans sur tous les debbas et discors vindrent a conclusion de bonne paix et acort par le moyen de nostre tres cher frere le roy d'Angleterre qui a ce fist entendre de par nostre cousin le duc de Lencastre et Gautier de Mauny chevalier , comme mediatours , par laquelle paix et acort toutes ires , rancunes et maltalens qui estoient ou pouvoient estre entre nous et nostre dit filz , de tout le temps passé jusques aujourd'uy , furent remises et deposees , quittees et pardonees d'une partie et d'autre , et fut tractié et acordé par les dessus diz sur tous lesdiz debbas sur le fait de nous et de nostre dit filz en la maniere qui s'ensuit .


Sur les demandes que les messagés envoiez a Calais de par le roy de Navarre ont faites au roy de France , ou nom et pour ledit roy de Navarre , pour cause des injures et domages que il disoient a lui avoir esté faites en ses biens et en ses terres pour le fait et occasion de sa prinse , a esté tractié et acordé entre les gens du roy de France d'une part , pour et ou nom de lui , et lesdiz messagés , pour et ou nom dudit roy de Navarre d'autre , presens a ce le duc de Lencastre et messire Gautier de Mauny pour la partie du roy d'Angleterre comme moiens par la maniere qui ci aprés s'ensuit : 1 «Premierement que au roy de Navarre et a ses freres , a leurs gens et subgés et a tous ceulz qui ont tenu leur partie , seront quittez et pardonez toutes ires , rancunez et maltalens , tous crimes et meffaiz quelconques que il pourroient avoir faiz comis ou perpetrés en quelque maniere que ce soit contre le roy de France , son filz le duc de Normendie ou autres , ou contre l'onnour et estat du royaume et de la coronne de France , a cause de la guerre et dissention qui a esté entre les seigneurs dessusdiz , de tout le temps passé jusques aujourd'uy , et en demouront quittes et en bonne pais a touz jours sanz ce que il puissent ou doient estre acusez ne puniz en maniere quelle que elle soit .


2 Item , que audit roy de Navarre , a ses freres , a leurs gens et a tous ceulz qui ont tenu leur partie , ou a leurs hoirs , seront rendus et restituez royaument et de fait sanz delay toutes leurs terres , villes , chasteaux , rentes , beneffices et possessions quelconques qui du leur ont esté prins , saisis ou arestés .


Et quant est de l'evesque de Laon , il joyra de l'espritualité et sera translaté hors du royaume de France et ses gens , qui a cause de l'espritualité auront a faire , pourront venir seurement sanz aucun empeschement et se en ladicte spritualité est mise aucun empaschement de par le roy , le roy l'ostera et s'il estoit mis par autre il procurera qu'il sera osté .


3 Item , est acordé que le roy de Navarre , ses diz freres , leurs gens , conseillers et autres qui ont tenue leur partie jusques au nombre de IIIC personnes , desquieux ledit roy de Navarre baillera les noms par escript dedens le jour de Pasques prochain , seront quittés et absouls de tous meffaiz qui a eulz pouroient estre imposés et par eulz avoir esté faiz ou temps passé par quelque maniere que ce soit tant a cause dudit roy de Navarre et de ses freres et pour leur fait comme autrement comment que ce soit .


Et de ce seront faiz les meilleurs lettrez que on pourra et y seront exprimés et declarés tous les faiz que lesdiz messagés dudit roy de Navarre y vouldront exprimer et declarer et jurera ledit roy de Navarre de nomer ceulz qui auront esté avec lui et de sa partie et non autres .


4 Item , est acordé que en donnant ostages suffisans audit roy de Navarre c'est assavoir X ou XII personnes telx comme il vouldra nomer , excepté les enffans du roy de France o messire Philippe de France se il plest mieux au roy de France , il yra par devers le roy de France en aucune de ses villes et lieus comme il verront que bon sera du faire et li fera serement de feauté .


5 Item , est acordé que les fortereses tenues de par le roy d'Angleterre en la terre du roy de Navarre , lesquelles parmi la bonne paiz faite entre les roys de France et d'Engleterre doivent estre rendues au roy de France , seront rendues audit roy de Navarre par la main du roy de France c'est assavoir a lui celles qui sont de son propre heritage et celles qui estoient tenues de lui a ceulz de qui elles estoient ou autres qui de lui les tendront par la maniere qu'elles estoient tenues au devant de la guerre .


6 Item , est acordé que se aucun vouloit faire guerre au roy de Navarre es terres qu'il tient ou royaume de France le roy de France ne sera contre lui et ne donra conseill , confort ou aide a celui ou ceulz que guerre lui vouldront faire .


7 Item est tractié et acordé que les acors et tractiés faiz entre le duc de Normandie et la royne Blanche seront tenus et acomplis et par le roy de France confermés quant a ce qui touche son doauire et de l'eritage de IIM livres . [


Nous , les choses dessus dictes et chascune d'icelles ainssi tractiez et acordees , eusmes agreables et les louames et aprovasmes et furent jurés d'une partie et d'autre en la presence de nostre dit frere le roy d'Angleterre et de nous et plusieurs de nostre lignage qui la estoient le XXIIIIe jour d'octobre dernier passé , c'est assavoir , pour nostre partie et de nostre commandement , par nostre tres cher frere le duc d'Orlians , par nostre dit chancelier le conte de Tanquerville et nos mareschaux dessus diz et , pour la partie de nostre dit filz le roy de Navarre , par nostre tres cher cousin Philippe de Navarre son frere , l'evesque d'Avranches son chancelier , le captal de Buch , Johan Remiriz et Robert de Piquigny dessus diz sur le corps Nostre Seigneur et sur les saintes Evangiles» .


Et depuiz , nous estant a Saint Denis le XIIe jour de ce mois de decembre vint devers nous nostre dit filz et jura et promist de sa partie en la fourme et maniere contenue en une cedule de laquelle la teneur s'ensuit : «Nous , Charles , roy de Navarre , conte d'Evreux , prometons et jurons loyaument et en bonne foy de nostre pure et franche volenté , sur le cors Jhesu Christ sacré et sur les sains Evangiles qui ci sont , tenir , garder , enteriner et acomplir fermement et entierement la paix tractié et acordee et juree derrenierement a Calais entre les gens de nostre tres cher et tres redobté seigneur et pere moseigneur le roy de France qui ci est , pour lui et en son nom d'une part , et nostre frere messire Philippe et nous gens , pour nous et en nostre nom d'autre part .


Et jurons et prometons comme dessus que doresenavant a touz jours nous serons bons et loyaux a nostre dit seigneur et pere et li garderons sa personne , son honour et son estat comme son bon et loyal filz , subget et home lige de tout ce que nous tenons ou royaume de France» .


Et nous incontinent a ycelle heure jurasmes et promeismes de nostre partie en ceste maniere : «Nous , Johan , roy de France , jurons et prometons loyaument et en bonne foy de nostre pure et franche volenté , sur le corps Jhesu Christ sacré et sur les sains Evangiles qui ci sont , ladicte paix et acort tenir , et garder semblement de nostre partie doresenavant a touz jours et que nous aurons bonne amour a nostre dit filz le roy de Navarre et serons a nostre dit filz bon seigneur et pere .


Si donnons en mandement et comandons estroitement a tous nos enffans et a nostre tres cher frere le duc d'Orlians et a tous ceulz de nostre lignage , aus conestable et mareschal de France , aus gens de nostre Parlement et a tous nos justiciers et officiers de quelque estat qu'il soient , ou a leurs lieutenant , et a chascun d'eulz , sur quoique il se pevent meffaire envers nous , que toutes les choses dessus dictes et chascune gardent et fascent garder fermement , si comme a chascun peut appartenir , et leur deffendons et a chascun d'eulz que riens ne fascent , ne atemptent , ne seuffrent ou conseillent estre fait ou atempté au contraire en quelque maniere sur les paines dessus dictes .


Et que ce soit ferme et estable a touz jours nous avons fait metre nostre seel a ces presentes lettrez» .


Et estoient ainssi signees : «Par le roy , MAHIEU» .


Et nous a ce present transcript avons mis le seel de ladicte prevosté de Paris l'an et le lundi dessus diz et aprouvant l'interlinaire , c'est assavoir beneffices de nostre commandement par nostre tres cher frere le duc d'Orlians , par nostre dit chancelier , le conte de Tamquerville et nos mareschaux dessus diz et pour la partie .


| Lettre que mosseigneur de Navarre dona sur le tractié fait a Calaiz | Charles , par la grace de Dieu , roy de Navarre , conte d'Evreux .


Savoir faisons a tous presens et a venir que , comme debbas , discors fussent meuz ou esperés a movoir entre mosseigneur le roy d'une part , et nous d'autre , et sur ce eussions envoié a Calais pour le temps que moseigneur le roy y estoit nos amés et feaulx conseillers l'evesque d'Avraches , nostre chancelier , messire Johan Remiriz et messire Robert de Pinquignuy , chevaliers , oye la requeste de nos diz messagés , moseigneur le roy deputa avecques eulz reverent pere en Dieu l'evesque de Theroeine son chancelier , le sire d'Edeuchan et messire Johan le Mengre , ses chevaliers et mareschax de France , lesquielx tractans sur tous lesdiz debbas et discors vindrent a conclusion de bonne pais et acors par le moyen du roy d'Angleterre nostre tres cher cousin qui a ce fist entendre de par lui nostre tres cher cousin le duc de Lencastre et messire Gautier Mauny , chevalier , comme mediatours , par laquelle paix et acort toutes yres , rancunez et maltalens qui estoient ou povoient estre entre moseigneur le roy et nous , de tout le temps passé jusques aujourd'uy , furent remises et deposees , quittiés et pardoniees d'une partie et d'autre , et fut tractié et acordé par les dessus diz sur tous lesdiz debbas sur le fait de moseigneur le roy et de nous en la maniere qui ensuit .


Sur les demandes que les messagés envoiés a Calaiz de par le roy de Navarre pour cause de injures et domages que il disoient a lui avoir este faiz en ses biens et en ses terres pour le fait et occasion de sa prinse , a esté tractié et acordé entre les gens du roy de France d'une part , pour et ou nom de lui , et lesdiz messagés pour et ou nom dudit roy de Navarre d'autre , presens a ce le duc de Lencastre et messire Gautier de Mauny pour la partie du roy d'Angleterre comme moyens par la maniere qui ci aprés s'ensuit : 1 «Premierement que au roy de Navarre et a ses freres , a leurs gens et subgés et a tous ceulz qui ont tenu leur partie seront quittés et pardonés toutes yres , rancunez et maltalens , touz crimes et meffaiz quelconques que il pourraient avoir faiz , comis ou perpetrez en quelque maniere que ce soit contre le roy de France , son filz le duc de Normandie ou autres ou contre l'onnour et estat du royaume et de la coronne de France a cause de la guerre et de la dissention qui a esté entre les seigneurs dessus diz , de tout le temps passé jusques aujourd'uy , et en demouront quittes et en bonne paix a touz jours sanz ce que il en puissent ou doient estre acusés ne puniz en maniere quelle qu'elle soit .


2 Item , audit roy de Navarre et a ses freres , a leurs gens et a touz ceulz qui ont tenu leur partie , ou a leurs hoirs , seront renduz , restituez royaument et de fait sanz deslay toutes les terres , villes , chasteaux , rentes , beneffices et possessions quelconques qui du leur ont esté prins , saisiz ou arrestez .


Et quant est de l'evesque de Laon , il joira de l'espritualité et sera translaté hors du royaume de France et ses gens , qui a cause de l'espritualité auront a faire , pourront venir seurement sans empeschement aucun et se en ladicte spritualité est mis aucun empeschement de par le roy , le roy l'ostera et se il y estoit mis par autre , il procurera qu'il sera ostez .


3 Item , est acordé que ledit roy de Navarre et ses diz freres , leurs gens , conseillers et autres qui ont tenu leur partie jusques au nombre de IIIC personnes , desquieulx ledit roy de Navarre ballera les noms par escript dedens le jour de Pasques prochain , seront quittés et absolus de tous meffaiz qui eulz pourraient estre imposés et par eulx avoir esté faiz ou temps passé , en quelque maniere et pour quelconque cause que ce soit , tant a cause dudit roy de Navarre de ses diz freres et pour leur fait comme autrement comment que ce soit .


Et de ce seront faites les meilleurs lettrez que on pourra et y seront exprimés et declarés tous les faiz que lesdiz messagés du roy de Navarre voudront exprimer et declarer et jurera ledit roy de Navarre de nomer ceulz qui auront esté avec lui et de son parti et non autres .


4 Item est acordé que en donant ostages souffissans audit roy de Navarre c'est assavoir X ou XII personnes telx comme il vouldra nomer , excepté les enffans du roy de France , il yra par devers le roy de France en aucune de ses villes ou liex tels comme il verront que bon sera et li fera serement de feauté .


5 Item , est acordé que les fortereses tenues de la partie du roy d'Angleterre en la terre dudit roy de Navarre , lesquelles parmi la bonne paix faite entre les roys de France et d'Angleterre doivent estre rendues au roy de France , seront rendues audit roy de Navarre par la main dudit roy de France .


6 Item est acordé que se aucun vouloit faire guerre au roy de Navarre es terres que il tient ou royaume de France , le roy de France ne sera contre lui et ne donera conseill , confort ou aide a celui ou ceulx qui guerre lui vouldroient faire .


7 Item , est tractié et acordé que les acors et tractiez faiz entre le duc de Normandie et la royne Blanche seront tenus et acomplis et par le roy de France confermez quant a ce qui touche son douaire et de l'eritage de IIM livres .


Nous , les choses dessus dictes et chascune d'icelles ainssi tractiés et acordees , et a nous repportés par nos diz messagés , et lesquelles si comme il nous distrent et afermerent avoient esté jurees d'une partie et d'autre audit lieu de Calais en la partie de moseigneur le roy nostre dit cousin le roy d'Angleterre et de plusieurs autres qui la estoient le XXIIIIe jour d'octobre derrain passé , c'est assavoir , pour la partie de mosseigneur le roy et de son commandement , par nostre tres cher oncle le duc d'Orlians , par ledit evesque de Theroeine , nostre cousin le conte de Tanquerville et les mareschaux dessus diz .


Et par nostre partie , par nostre tres cher frere messire Philippe de Navarre , l'evesque d'Avranches nostre chancelier , nostre cousin le captal de Buch , messire Johan et messire Robert nos chevaliers dessus diz , sur le corps Nostre Seigneur et sur les sains Evangiles eusmes agreables et les loasmes et approvasmes .


Et depuiz , moseigneur le roy estant a Saint Denis le XIIe jour de ce mois de decembre , alasmes devers lui audit lieu et jurasmes et promeismes de nostre partie en la fourme et maniere contenue en une cedule de laquelle la teneur s'ensuit : «Nous Charles , roy de Navarre , conte d'Evreux prometons et jurons loyaument et en bonne foy de nostre pure et franche volenté sur le corps Jhesu Christ sacré et sur les sains Evangiles qui ci sont , tenir , garder , enteriner et acomplir fermement et entierement la pais tractié et acordee et juree derrenierement a Calais entre les gens de nostre tres cher et tres redobté seigneur et pere mosseigneur le roy de France qui ci est , pour lui et en son nom d'une part , et nostre frere messire Philippe et nos gens pour nous et en nostre nom d'autre part .


Et jurons et prometons comme dessus que doresenavant a touz jours nous serons bons et loyaux a nostre dit seigneur et pere et lui garderons sa personne son honnour et son estat comme son bon et loyal filz subget et homme lige de tout ce que nous tenons ou royaume de France» .


Et incontinent et a telle heure moseigneur le roy jura et promist de sa partie en ceste maniere : «Nous Johan roy de France jurons et prometons loyaument et en bonne foy de nostre pure et franche volenté sur le cors Jhesu Christ sacré et sur les sains Evangiles qui ci sont ladicte paix et acort tenir et garder semblement de nostre partie doresenavant a touz jours et que nous aurons bonne amour a nostre dit filz le roy de Navarre et serons a nostre dit filz bon seigneur et pere» .


Si donons en mandement et commandons estroitement a nos tres chers freres messire Philippe dessus dit et messire Loys et a tous nos officiers , conseillers , chastellains et subgés de quelque estat que il soient ou a leurs lieutenans et a chascun d'eulz sur quoique il se pevent meffaire envers nous que toutes les choses dessus dictes et chascune gardent et fascent garder fermement si comme a chascun peut appartenir .


Et que ce soit ferme et estable a touz jours nous avons fait metre nostre seel a ces presentes lettrez .


| Lettres des promesses faites par messire Girart de Bourbon de servir MOSSEIGNEUR DE NAVARRE | A tous ceulz qui ces lettrez verront , Girart de Bourbon , chevalier , seigneur de Classy et de La Rouche de Milley , salut .


Come tres noble et puissant prince Charles , par la grace de Dieu , roy de Navarre et conte d'Evreux , mon tres grant et redoubtable seigneur , m'ait tenu a lui de son ostel et de ses robes , et pour ce que plus soie tenus et astrains a le servir , ait volu et ottroié que j'aie et preigne en son ostel despens de moy et de mes gens a Viii cheval en temps de paix et XIIII en temps de guerre , et de ceulz que j'aurai mors en son service me sera tenus faire retour quant le cas y escherra ; sur lequel retour et du pris d'iceulz chevalx mors , serai creu par ma foy , et avec ce me doit bailler monteure en guerre pour ma personne , et toutefoiz qu'il me mandera aler par devers lui , paier les despens de moi et de mes gens et cheval raisonablement , et pour ce que ultre les choses dessus dictes , me convendra plusieurs autres coustumes et menuz fraiz , doy avoir pour yceulz XX florins d'or a l'escu du coing de Johan pour chascun mois que je serai aveq lui , et en temps de paix Xii escus seulement ; et pour bienfait de lui me ait promis et donné tant comme je vivray iiiiC florins de Florence a paier a ii termes , c'est assavoir moitié a paques et moitié a Toussain , le premier terme començant a Pasque prochain venant .


Je , Gerart dessus dit , faiz savoir que parmi les choses dessus dictes a moi promises par mon dit seigneur me suis demorés du tout a lui et l'ay promis et promet par ces presentes en bonne foy servir bien et loyaument en temps de pais et en temps de guerre , touttefoiz qu'il lui plaira et par lui requis en serai , vers tous et contre tous seigneurs ou autres , exceptés mes liges seigneurs , c'est assavoir mosseigneur le duc de Bourgoigne , le conte de Nevers et le sire de Chairoloins .


| Lettrez par lesquelles madame la royne Blanche acepta le partage par l'assiete de iim vc livres de terre a lui faite par mosseigneur de Navarre | Blanche , par la grace de Dieu , royne de France .


Savoir faisons a tous presens et a venir que comme nous eussions fait certaines demandes a nostre tres cher frere le roy de Navarre , conte d'Evreux et de Mortain , tant a cause de partage et du droit a nous appartenant pour la succession de nostre tres cher seigneur et pere et de nostre tres chiere dame et mere que Diex absolle , lequel droit et partage nous n'avons eu plainement , mais nous en failloit grant partie a parfaire , comme pour cause des arrerages des choses dessus dictes et pour plusieurs autres causes en quoy nous disions nostre dit frere estre tenus a nous .


C'est assavoir que nostre dit frere nous ballera et assera , sera et est tenus de nous bailler , delivrer et asseoir pour toutes choses en quoy nostre dit frere povoit estre tenus a nous , pour nous , nos hoirs et successeurs et aians cause de nous , a tenir a touz jours hereditablement et perpetuelment , et dés maintenant , a nous a baillé , asis , délivré et transporté par ses lettrez le chastel , ville et chastelerie de Condé sur Noireaue aveques toutes les rentes et revenuez , bois , forez , garaines , estans , viviers , rivieres et autres drois , heritages et possessions quelconques , homages , fiez , arrerefiez , patronages et colations de beneffices , fouages , terres et dangers de boiz , gardes de toute justice et seigneurie , haute , moiene et basse et toutes choses et appartenances appartenans audit chastel , ville et chastelerie .


Et a voulu et consentu nostre dit frere que nous aions , posidons , joissons , expletons et levons pour nous et nos deputés de toutes les choses a nous ballees , comme dit est , paisiblement , comme de nostre propre heritage , et pour ce que a present ledit chastel de Condé est ocuppé des Anglois et enemis du royaume , pour quoy nostre dit frere ne le nous peut presentement delivrer , si come il dit , nous a promis en bonne foy a le nous faire vuidier et delivrer dedens un mois aprés ce que nostre dit frere sera en Costantin .


Et ou cas que dedens ledit temps il ne nous l'aura fait delivrer , nous a promis en bonne foy a nous baller et delivrer sanz delay ledit mois passé royaument et de fait le chastel de Trinchebray tenir pour nous ou nos deputez jusques a ce qu'il nous aura baillé la possession paisible dudit chastel de Condé .


Donné a Vernon , le second jour de fevrier l'an de grace mil CCC LX .


| Lettre du serement et convenance faites par le seigneur de Neauho a moseigneur de Navarre a cause de son chastel de Neauhou | A touz ceulz qui ces lettrez verront , nous , Guillaume de La Haye , chevalier , seigneur de Neauho , faiz assavoir que , en reprenant et retenant de tres noble et excellent prince le roy de Navarre , mon tres redobté seigneur , la garde de nostre chastel de Neauho , laquelle il nous a rendue , nous avons a mon dit seigneur promis par la foy et serement de nostre corps et juré sur les sains Evangiles a faire tenir , garder et accomplir entierement et loyaument toutes les choses qui ensuient .


Et dés maintenant nous recevrons a demourer avec nous en nostre dit chastel pour et ou nom de mon dit seigneur Colin Avenel et lui ferons bonne et loyal compagnie , tant comme a mon dit seigneur plaira qu'il y demeure .


Donné a Gavray , le XIIe jour d'octobre l'an M CCC LXI .


| Lettres touchans la conté de Longeville faisans mention de plusieurs lieux unis a Longeville | Philippe , par la grace de Dieu , roy de France .


Faizons savoir a touz presens et a venir que nous , pour le bon et agreable service que Engerran , sire de Mairigny , nostre amé et feal chevalier et chambellam , nous a fait , lui avons otroyé et otroyons par ces presentes lettres que a sa chastellenie et terre de Longeville la Guiffart soient adjointes les terres que il a a Belencombre , Sauqueville , Lintot et Longeil , mesmement pour la partie d'icest lui qui avant n n'y estoit pas adjointe , et ces lieux touz ansemblement avecques toutes les appartenences d'iceulx adjoignons et unions a ladicte chastellenie de nostre auctorité royal a tenir doresenavant par un hommage que li hoyr dudit Enguerran , et cil qui auront cause de lui ou d'eulx , seron tenuz a faire pour le temps a venir a nous et a noz successeurs roys de France .


Et que ce soit ferme et estable a touz jours , nous avons fait metre nostre seel a ces presentes lettres , faites et donnees en l'abbaie de Saint Denis en France , l'an mil CCC et treiz , ou mois de decembre .


| Les promeses faites par mosseigneur Johan de Contelery de servir MOSSEIGNEUR DE NAVARRE PARMI CCC LIVRES DE RENTE QUE IL LI DONNA | Johan de Contelery , chevalier , faiz assavoir a tous que comme tres excellent prince le roy de Navarre , mon tres redobté seigneur , m'ait retenu a estre a lui a vie et m'ait octroyé et volu que je aie et preigne chascun an de lui a cause de ce IIIC livres , moitié a Pasques et l'autre moitié a la Saint Michiel , je , parmi ladicte retenue et pour le bien et grace qu'il m'a fait , lui ai acordé et acorde a estre a lui tant comme je vivray et lui ay fait homage , en lui prometant que bien et loyaument le serviray de tout mon povoir contre toutes personnes en tout ce qu'il aura ou pourra avoir a faire , exceptés mes tres chers seigneurs , le prince de Gales et messire Johan de Nuefchastel , auxquelx je suis par avant tenus et obligés .


Donné a Chierbourg , le XIIIIe jour de septembre l'an M CCC LXI .


| Lettres des promesses faites par messire Johan de Nuefchastel de servir MOSSEIGNEUR DE NAVARRE PARMI LE BIENFAIT QU'lL LUI FESOIT | Nous , Johan de Nuefchastel , chevalier , faisons savoir a touz que comme tres excellent prince le roy de Navarre , nostre tres redobté seigneur , nous ait retenu a estre a lui a vie et nous ait ottroié et volu que nous aions et praignons de lui chascun an , a cause de ce , mil escus , moitié a Pasques et l'autre moitié a la Saint Michel , nous , pour ladicte retenue et pour le bien et grace qu'il nous a fait , lui avons acordé et acordons a estre a lui tant come nous vivrons .


Et lui avons fait hommage en lui prometant que bien et loyaument nous le servirons de tout nostre povoir contre toutes personnes en tout ce qu'il aura ou pourra avoir a faire , exceptés nos tres chers seigneurs les duc de Borgoigne , le conte de Savoie et le conte de Monbeliart , auxquielx nous sommes par avant tenus et obligés ; et a ces choses faire et tenir et non faire ne venir encontre pour quelconque maniere que ce soit , obligons nos et nos biens presens et a venir quelque part qu'il soient ou pourraient estre trouvez .


| Lettres des promeses faites par mosseigneur Focaut de Vertey de servir MOSEIGNEUR DE NAVARRE PARMI LE BIENFAIT QU'IL LUI FESOIT | Je , Focaut de Vertei , ffaiz savoir a tous que comme tres noble et tres excellent prince le roy de Navarre , mon tres redobté seigneur , m'ait retenu a estre a lui a vie et m'ait ottroié et volu que j'aye et praigne chascun an de lui a cause de ce IIC escus , moitié a Pasques et moitié a la Saint Michel , je parmi ladicte retenue etc . ,


ainssi come desus sauf qu'il excepte la contesse de Flandres et de Nevers et les aians cause d'elle a cause de ladicte conté .


| Lettre que mosseigneur Philippe de Navarre se tient pour bien content du partage a lui fait par mosseigneur de Navarre | Philippe de Navarre , conte de Longueville , savoir faisons que pour partage et pour tout ce en quoy nostre tres cher seigneur et frere le roy de Navarre , conte d'Evreux , estoit , est ou peut estre tenus a nous a cause du partage de pere et de mere ou autres de quelconques terres que ce soient , dont nostre dit seigneur et frere a joi ou a eu possession , nostre dit seigneur et frere nous a baillé ja pieça pour nous , nous hoirs et successeurs ou aians cause de nous , la conté de Longueville la Giffart , les chasteaux , villes et chasteleries d'Anet et de Nogent le Roy aveques toutes les appartenances , justices et seigneurie haute , moiene et basse , et tous autres drois et noblezes qu'il y avoit ou povoit avoir ; lesquelles choses a nous ballees par nostre dit frere nous devons tenir et tenons en foy et homage , ressort et souverainté , nostre dit frere a retenuz pour lui , ses hoirs et successeurs en nous ballent les choses dessus dictes de nostre consentement , volenté et acort .


Lequel baill et partage nous avons eu et avons agreable et nous en tenons pour bien contens et en quittons nostre dit frere et de tout ce en quoy il estoit , est ou peut estre tenu a nous pour la cause dessus dicte , sauf et reservé a nous nostre droit es successions ou escheoites qui escherront pour le temps a venir et es terres assises ou royaume de France , de quoy nos diz pere et mere ou nostre dit frere n'ont joy ou en possession et saisine .


Donné a Gavray , ou mois d'octobre l'an mil CCC LXI .


| Lettre de mandement adreçant a Chandos qu'il fasce homage a MOSSEIGNEUR DE NAVARRE A CAUSE DE LA TERRE DE SAINT SAUVEUR | Jehan , par la grace de Dieu roy de France , a nostre amé et feal Johan de Champdoz , chevalier et chambelan de nostre tres cher et amé frere le roy d'Angleterre , salut et dilection .


Comme parmi le tractié de la paix faite entre nous et nostre dit frere aions acordé ensemble que la terre de Saint Sauveur le Viconte et les appartenances que soloit tenir Godeffroy de Harecourt , jadis chevalier ou temps qu'il vivoit , vous demouroit en don a vous fait pour nous , savoir faisons que il nous plest , voulons et vous mandons que a nostre tres cher filz le roy de Navarre , conte d'Evreux , vous fasciez foy et homage de ladicte terre et appartenances et aussi serement de feaulté , nous , nos hoirs et la coronne de France exceptés , en la maniere que ledit Godefroy l'avoit fait et estoit tenus a le faire ou temps qu'il vivoit , la souverainté sauve et reservee par devers nous .


Donné a la noble maison lez Sains Denis en France , le derenier jour d'avril l'an M CCC LXI .


| Lettre de l'assiete faite a madame la royne Blanche sur Condé ET SUR KARENTEZ | Charles , par la grace de Dieu , roy de Navarre , conte d'Evreux .


Come par certain tractié et acort fait entre nostre tres chiere et amee seur , madame la royne Blanche , d'une part , et nous , d'autre , nous aions promis et acordé baller et asseoir a nostre dicte dame IIM VC livres de terre a tournois , et par special lui eussions acordé a baller et dés lors lui eussions ballé par nos lettrez le chastel , ville et chastelerie de Condé sur Noireaue aveques toutes les appartenances jusques au res desdictes IIM VC livres de terre , et ou cas que tant ne vaudroit lui eussions acordé a parfaire allours , savoir faisons que en enterignant ledit acort et acomplisant ycelui , nous , avec ledit chastel ville et chastelerie de Condé sur Noireaue pour le parfait et residu desdictes iiM VC livres de terre , avons ballé et baillons par ces presentes a nostre dicte dame hereditablement pour lui , ses hoirs et successeurs en nostre viconté de Karenten les choses qui s'ensuient .


C'est assavoir : VII livres sur la terre de Richart de Courcy aus molins de Moriceulx .


Item , XL livres sur la terre l'abaesse de Porroiz pour l'abbesse du tresorier .


Item , XXIIII sous IIII deniers sur la terre Eustase filz Hue .


Item , LX sous sur la terre Male Biche .


Item , L livres de celle meisme terre a Angoville par messire Guillaume de Harecourt .


Item , d'icelle meisme terre par ledit messire Guilaume VIXX XII quartiers II boisseaux de froment a la mesure d'Angoville le quartier diz sous a pris de terre valant LXVI livres V sous .


Item , d'icelle meisme par ledit messire Guillaume IIIIXX quartiers d'avoine a ladicte mesure le quartier V sous a pris de terre valant XX livres .


Item , d'icelle meisme terre a Bauterrez pour deux molins et une place , XLII livres .


Item , de la masure Alain de Beuseville , XLI deniers .


Item , sur le moulin du Pont d'Ove , VI livres X sous .


Item , a Beneville sur deux molins par Johan Oudart , XXVIII livres .


Item , sur la ferme de Berville pour les hoirs Pere de la Haie , XX livres .


Item , sur le contre plege d'Auvers par le seigneur dudit lieu , XXX livres .


Item , sur les prés de Carenten par Johan Tirel , VII livres .


Item , sur les prés de Coingnuez par Johan Micoflart , VI livres .


Item , sur le pré de Bloville par Johan Doucevassal , XII sous .


Item , sur les terres de Linthere aveques la place Roudin , VII livres IIII sous .


Item , sur les mares de Bautez , CIII sous VI deniers .


Item , sur les terres de Landeles de Karenten par Johan des Gardins , XV livres XI sous VIII deniers .


Item , sur les mares de Montmartin par Johan des Sauls de Viry , XVIII sous .


Item , sur la porte des forges par Johan de Bloville l'ainsné , XV sous .


Item , sur le bois du Bouchon par le prieur de Marchisieux , XXXV livres VI sous .


Item , sur le manoir Patrix par ses hoirs , IIII livres .


Item , sur la forfaiture Colin le Marguier par Alan du Sueil , XXVII sous .


Item , sur la granerie de Bouhon par le prieur du lieu , XXX sous .


Item , sur la pescherie de Beuseville par Colin de Carenten , XX sous .


Item , sur le molin Savary aveques l'acroisement de celui , XXXIII livres .


Item , sur les molins de Karenten par Robert du Sartrin , LXX livres .


Item , sur le four de Karenten par Vincent Gaigne , XVIII livres .


Item , sur le contreplege du four de Bloville par Guillot Roger , XIIII sous .


Item , sur les molins du Biart jouxte le Pont d'Ouve par Guillaume Le Boutellier , XVII livres .


Item , sur le four de Bloville par Michaut Aligot , C sous .


Item , sur les pescheries de Bouhon par le fermier du lieu , L sous .


Item , sur les pescheries et rosiers meriesier de Coustances par Robert du Sartrin , VI livres .


Item , sur la terre Johan du Quesnoy , par lui , IIII livres V sous .


Item , sur la forveture de Colin Johan de Querquebut par Richart Dausin , VIII sous .


Item , sur l'eritage Guillaume Esnoiz , XLII sous .


Item , sur les terres fieffés a Linthere par Colin Grosin , LXXII sous .


Item , sur les rentes vendues en devers au dut par Colin Aligot pour la debte qu'il devoit , X livres .


Item , sur les rentes vendues en devers par ledit Aligot , X livres .


Item , sur Baneville par Colin de Basonne , XVI livres .


Item , sur l'eritage achaté de Johan Bellepece pour la debte du roy , LXIIII sous .


Item , sur la fourme de cas fieffés par messire Richart Carbonel , chevalier , XXVIII livres .


Item , sur devers deuz a Saint Lo , XXIX sous .


Item , sur l'eritage achaté de Johan Odart , L livres .


Item , sur les marés de Carenten et environ qui ne sont labourés fiefés par Johan de Gregneur , XX livres .


Item , sur les terres et degaz du boiz d'Aubegnie qui soloit tenir maestre Simon du Bois , LIII livres .


Item , sur les heritages ou rentes Johan Le Gendre , Colin Le Moustardier , Robert Le Magnan , Pere Eude et Thomas Le Charpentier de Saint Lo , jurés sur yceulz pour la somme de IXC livres , pour ce IIIIXX X livres .


Item , sur les heritages de Johan de La Chapelle , jurés pour la debte du roy pour l'imposition de Saint Lo de l'an M CCC XLIIII , pour la somme de IXC livres VI sous VI deniers pour ce , XVIII sous .


Item , sur l'eritage Pierre Benoit , juré semblement pour l'imposition de Valoignnes , VII livres X sous VIII deniers .


Item , sur l'eritage maistre Johan Herdoin , juré semblement pour l'imposition de Saint Lo , XIIII livres V sous VII deniers .


Item , sur l'eritage de Tomas de Sartin , juré pour la somme de VIIXX livres , pour ce , XIIII livres .


Item , sur la garaine de Linthere pour l'abbé de Lessai , VI livres .


Item , sur l'eritage de Thomas de Sartin juré pour la debte du roy , LX sous .


Item , sur l'eritage de Robert Vibet pour une volee a colons en son manoir , XX sous .


Item , sur la forfaiture a Olivet de Raiez en la perroise de Sainteny par Guillaume Sirefiz , XIIII sous .


Item , sur l'eritage de Johan le Lonc bastart a Guinefosse Blanquellan , XX sous .


Item , sur l'eritage Colin Droin juré pour l'imposition de Carenten , IIII livres .


Item , sur la terre de Linthere VÜIXX quartiers de forment a la mesure d'ill ec le quartier XII sous valant IIIIXX XVI livres .


Item , sur l'estrain a l'abbaesse de Preaux , C sous .


Item , sur le doaire a la dame des Gardins , VII livres V sous .


Item , sur l'eritage Robin Loque , XX sous .


Et parmi ce , avec IIM escus de Johan que nous lui devons paier pour une foiz , nostre dicte dame et suer nous aquitte du tout , ce en quoy nous lui povions estre tenus soit a cause de partage de pere et de mere ou autres quelconques terres que ce soient ou autrement en quelque maniere que ce soit .


Donné a Gavray , ou mois d'octobre l'an de grace mil CCC LXI .


| Lettre que le roy fait aagié moseigneur Charles ainsné filz du roy de Navarre | Johan , par la grace de Dieu , roy de France .


Savoir faisons a touz presens et a venir que nous , a la supplication de nos tres chers et amés filz le roy de Navarre et sa fame , nostre fille , et pour certainnes causes qui a ce nous ont meu , avons de nostre plain povoir et actorité royal , habilité et agié Charles leur filz .


Mandons et estroitement enjongnons a touz nos officiers , justiciers et subgés que ledit Charles il laisent et fascent joir et user a plain de nostre present grace et contre la teneur d'icelle ne lui donnent ou souffrent estre donné empeschement aucun .


Donné a Saint Ouyn , l'an de grace mil CCC LXII ou mois d'avril .


| Les promeses faites par Sauvage de Pomerueill a cause de Beaumont le Roger | A touz ceulz que ces lettrez verront , je , Loys de Pomerueill , escuier , dit Sauvage , salut .


Come il ait pleu a mon tres redobté seigneur messire Philippe de Navarre , conte de Longueville , frere et lieutenant du roy de Navarre , mon tres redobté seigneur , moy ballier a reforcer , tenir et garder le chastel de Beaumont le Roger , sachent touz que j'ay fait foy et serement en la main de mon dit seigneur le conte de le tenir et garder loyaument pour le roy mon dit seigneur , de faire paix et guerre pour lui quant il lui plaira , de en obeir a lui en toutes manieres et de le rendre a lui ou a son lieutenant ou a son certain comandement ou deputé souffisament pour lui fundé sur ce par ses lettrez ou dudit lieutenant touteffoiz que je en seray requis sanz ce que je puisse refuser ne delayer pour gaiges , despens , mises , refeccions ou par autres causes quelle qu'elles soient ou puissent estre pour moi ou par autres requerré ne demandé , et ainssi le vueill je et promet encore a tenir par la foy de mon propre corps et par ces presentes lettrez seellees de mon seel , faites a Evreux le XXIIIIe jour de may l'an mil CCC LXII .


| Le tractié fait entre la royne Johanne et Blanche | Sur le descort et la guerre pendans a present entre le roy nostre sire d'une part , et le roy de Navarre d'autre , est parlé par les gens desdiz seigneurs aveques madame la royne Johanne et madame la royne Blanche , pour bien de paix , pour contemplation et reverence du saint Pere et de nos dictes dames qui sur ce ont prié et requis lesdictes parties , et aussi pour compassion du peuple qui pour occasion de ladicte guerre a soustenu et soustient de jour en jour plusieurs griefs et domages irreparables , par la maniere qui s'ensuit ou cas qu'il plaira ausdictes parties .


1 C'est assavoir que toutes personnes vivans , serviteurs , hommes et sugés , adherans , aidans et autres , qui ont tenu le parti de l'une partie ou de l'autre , revendront a leurs possessions et heritages , beneffices ou ouffices que , pour occasion de ladicte guerre ou par avant depuiz la delivrance de la personne dudit roy de Navarre , leur auront esté ostez ou empeschiés .


2 Item , que auxdictes personnes vivans qui auront tenu le parti du roy de Navarre seront quittees et pardonés par nostre dit seigneur de toutes offenses et tous crimes et malefices faiz et comis pour ocasion de ladicte guerre ou autrement , depuiz la délivrance de la personne dudit roy de Navarre , et en seront baillées chartres a ceulz qui les vouldront avoir , lesquielx ne paieront de chascune chartre que LX sous , et demouront en leur vertu les autres chartres qu'il eurent du roy devers trespassé apres son retour d'Angleterre .


3 Item , quant aus corps des personnes qui avoient tenu le parti du roy de Navarre et qui pour occasion de ladicte guerre ont esté justiciés , nos dictes dames se feront fors se paix est que , a leur requeste , nostre dit sire fera tant desdiz corps a leurs amis charneux que il i leur devra souffire .


4 Item , que au roy de France , nostre dit seigneur , seront et demouront pour lui et ses successeurs roy de France en heritage perpetuel les villes et chasteaux de Mante et de Meulent et la conté de Longueville aveques leurs appartenances .


Et pour et en lieu de ce , nostre dit sire ballera et delivrera audit roy de Navarre pour lui et ses hoirs et successeurs en heritage perpetuel la ville et la baronie de Monpellier ensemble les appartenances , et li en sera baillé la possession tantost comme cest present tractié sera acordé entre lesdictes parties , et ladicte possession d'iceulx a lui baillee seront prisiés par personnes a ce commises du consentement des parties , ou de par le saint Pere se les parties ne pevent estre d'acort , lesdictes villes et chastelerie de Mante et de Meulent et la conté de Longueville et aussi ladicte ville et baronie de Montpellier , et s'il est trouvé par ladicte prisié que ladicte ville et baronnie de Montpellier vallent plus que lesdiz lieus de Mante et Meulent et de Longueville , le plus sera ballé et asis a nostre dit sire en villes , chasteaux et terres et lieus dudit roy de Navarre au plus pres des lieus de Mante , de Meulent au regart et a l'ordenance dudit saint Pere .


Et se ladicte ville et baronie de Montpellier valent moiws , le moins , sera parfait audit roy de Navarre au plus pres de ladicte ville et baronie de Montpellier en villes , chasteaux , terres , au regart et ordenance dudit saint Pere qui est a present et qui sera pour le temps , et seront tenus lesdictes parties garantir et deffendre l'une part a l'autre envers touz les choses par eulz ballees et delaissees par ce present tractié .


5 Item , que ledit roy de Navarre tendra de nostre dit seigneur les villes et baronie de Montpellier et tout ce que li sera baillé pour et en lieu de Mante , de Meullent et de la conté de Longueville , aveques les autres terres qu'il a en France et en Normandie , en parrie et a une foy et homage lige par autele maniere qu'il tenoit ses terres en France et en Normandie par avant que lesdiz descors fusent meuz , et en fera a nostre dit seigneur foy , homage , recognoissance et les devoirs telz comme il les en doit faire .


6 Item , que le chastel de Molineax , le chastel de Hambuye et le fort de Briquebec et leur appartenances seront rendus paisiblement et franchement par le roy de Navarre au roy nostre dit sire et a ceulz a qui lesdiz lieus appartiennent , sauf le droit de l'omage et les autres drois que ledit roy de Navarre peuet et doit avoir es diz lieus de Briquebec et de Hambuye et es appartenances , et aussi seront renduz par le roy , nostre dit seigneur , audit roy de Navarre et a mosseigneur Lois , son frere , tous les chasteaux , villes , lieux , terres et possessions qui ont esté prins , saisis ou ocuppés par le roy nostre dit seigneur , ses sugés , aliez ou adherans , exceptés lesdictes villes de Mante , de Meulent et la conté de Longueville qui demouront au roy nostre dit sire par la maniere que dessus est dit .


Et ledit roy de Navarre fera tant par lui comme par messire Loys , son frere , et ses autres gens , que les fors de Saquenville , de la Ramee et de la Vignoye seront rendus a ceulz a qui il appartiennent et que ceulz qui les tiennent acort des parties , et se fera fort nostre dit seigneur , de messire Philippe , son frere , de tenir ce qui sera dit et ordené dudit duchié de Bourgoigne par nostre dit saint Pere ou acordé par les parties .


9 Item , que sur les choses dessus dictes , desquelles ledit saint Pere sera chargé , sera prins temps dedens lequel ledit saint Pere ordenera desdiz discors , c'est assavoir dedens la Saint Remi prochain venant , et s'il n'en avoit ordené dedens ledit jour , il pourra prolongnner le temps a sa volenté jusques a un autre jour le plus brief qu'il pourra , sanz faveur toutevoie ou deport des parties , et promettront le s dictes parties qu'il feront tout leur pouer de pourchascer par devers ledit saint Pere qu'il vuille vaquier et entendre de jour en jour , et le plus hastivement qu'il pourra , a ladicte besoignne , et aveques ce , prometront les parties qu'il envoieront devers lui dedens certain jour procureurs souffisaument fondés et conseill instruit de leurs besongnnes , lesquieulx ne se partiront d'Avignon jusques a tant qu'il soit de terme ordené ou acordé desdictes besoignnes .


10 Item , que trieves ou astinences seront prinses entre les parties pour eulz , leurs subgés , aliez , aidans et pour toutes leurs fortereses , tant de Normandie comme de l'eveschié de Chartres , excepté la forteresse de Blanville , jusques a la Pentecoste prochain venant , pendant lequel temps , aucune des parties ne pourra prendre ne occuper sur l'autre aucune forteresce , ville , chastel ou plasce par force , par eschelement ou autrement , ne bouter feux , tuer gens , ne prendre prisons , chevaux ou autres biens quelconques , ne faire aucun autre fait de guerre , excepté seulement que les gens des fortereses de l'une partie et de l'autre pourront continuer tailler et lever les raençons de ceulz qui ja les ont acordees , sanz les croistre ou faire nouvelles , et sitost comme paix sera , les raençons faudront et s'aucune chose en estoit deu , il se poiera par portion de temps , et se mestier est , seront lesdictes trievez aloignniez du consentement des parties .


C'est ce qui est parlé a part par les gens du roy nostre sire et les gens du roy de Navarre aveques madame la royne Johanne et madame la royne Blanche , oultre ce qui est les vuideront et s'en departiront .


Et quant aux chasteaux et fortereses de Roulleboise , Triebuef , Livarrot , Traynel , Boy , Cesy , Vaurenier et autres , qui ont esté prinses et occuppees ou royaume de France ou nom dudit roy de Navarre ou par autres qui se advouoient ou sont advouez de lui ledit roy de Navarre , messire Loys , son frere , et le captal de Buch , feront tout leur povoir loyal et toute leur diligence de faire vuidier par comandemens , requestes , ou prieres et par toutes les voiez qu'il pourront et sauront sanz fraude , disimulation ou mal engin , ceulz qui tiennent lesdictes fortereses , et ou cas qu'il y auront aucuns qui ne vuuldroient vuidier au mandement , requeste ou priere dudit roy de Navarre , dudit messire Loys , dudit capptal , ledit roy de Navarre , ledit messire Loys , de toute leur puissance , de toutes leurs fortereses et de toutes les gens qu'il pourront avoir metront paine et diligence de leur partie a les faire vuidier , et le roy le fera semblement de sa partie , et ledit captal servira le roy nostre dit sire de sa personne et de ses gens d'arme s'il plest au roy , et il les en requiert en faisant a lui et a ses gens ce qu'il appartendra .


7 Item , que tantost apres ce que ladicte paix sera acordee , juree et seelee desdictes parties , le roy nostre sire , de sa grace , pour reverence de nos dictes dames , et aussi pour le bien de la personne dudit captal , qui est son prisonnier , le delivrera de sa prison , tout franc et quitte du fait du roy , et aussi Guillaume Ernaut , chastelain d'Evreux , sauf tant que ce que ledit Guillaume a paié ne lui sera pas rendu , et s'aucun des hommes ou serviteurs dudit roy de Navarre sont prins , detenuz ou arestés par justice , en Chastelet ou allors , pour cause ou occasion dudit descort ou des dependances , leurs corps et leurs biens seront mis au delivré , et les nomeront les gens dudit roy de Navarre .


8 Item , que du droit que ledit roy de Navarre se dit avoir ou duchié de Borgoigne et des XM livres de terre d'une part , XIIM livres de terre d'autre , et VIC mille escuz et de toutes autres demandes que ledit roy de Navarre vouldre faire contre nostre dit sire , tant pour injures et domages comme pour les levees de ses terres ou autrement .


Et aussi de toutes autres demandes et actions que nostre dit sire vouldra faire contre le roy de Navarre , nostre saint Pere le pape du consentement des parties sera chargié pour en ordener , parties oyes , si comme il lui semblera a faire de raison , et s'en soubmetront lidictes parties audit saint Pere sanz prejudice de la souverainté de nostre dit sire par les plus fortes seurtés que on les pourra faire .


Et parmi ce , sitost comme ce present tractié sera accordé par les partiez , toute guerre cessera et sera mise jus entre les parties , et ne pourront jamais eulz , ne leurs successeurs , proceder par voie de fait , ne de guerre , pour ocasion desdictes demandes et choses dessus dictes ou des deppandences , mais en coigneistra touz jours li saint Pere qui est et qui sera pour le temps a venir jusques a tant qu'elles soient finees par jugement et ordenance du pape ou par contenu ou principal escript fait sur les choses pourparlees entre les gens d'une partie et d'autre affin de mettre paix entre lesdiz seigneurs : 13 Premierement , que pour faire vuidier les gens des fortereses que ledit roy de Navarre devra faire vuidier , se la paix dont parlé est vient a effet , le roy nostre dit seigneur prestera et fera bailler du sien en prest audit roy de Navarre , ou a son commandement , CXM florins , appelez frans , lesquielx seront rabbatuz au roy nostre dit sire sur ce en quoy il sera trouvez estre tenuz audit roy de Navarre par jugement ou ordenance de nostre saint Pere le pape , ou par l'acort des parties , et s'il estoit trouvé que le roy dit seigneur ne fust en riens tenuz a lui ou que il lui fust tenus en moins de ladicte somme ledit roy de Navarre rendra et sera tenuz rendre a nostre dit seigneur ladicte somme ou telle partie comme il lui en devra ultre ce qu'il sera trouvé que nostre dit seigneur sera tenuz a lui , desquielx CXM frans LXM li seront baillés ou a son certain mandement tantost aprés ce que ladicte paix sera acordee , juree et seelee par lesdictes parties .


14 Item , que maestre Robert le Quoc , jadis evesque de Laon , ne Johan Davy ou aucuns d'eulx ne seront en riens comprins en ladicte paix , ne ne se pourront aidier leurs amis ne autre pour eulz de chose qui soit contenue ou tractié de ladicte paix ne es lettrez faites sur ce .


15 Item , que se paix est , l'asignation faite a madame de Navarre pour la delivrance des joyaux estans a Bruges , ly sera gardee ou li sera faite alleurs de ce qui lui en sera deu nouvelle asignation aussi bonne comme l'autre .


17 Item , que se paix est , le roy nostre dit seigneur de sa grace donna a madame la royne Johanne pour en ordener et faire sa volenté et ce que il lui en plera a faire la moitié des terres , rentes et heritages a lui advenues et escheues par la forfeture de feu messire Peres de Saquenville .


C'est assavoir la moitié de ce qu'il en tient et que ceulz en tiennent , auxquieulx il les a donnees et semblement li donna et fera delivrer sa volenté de touz les heritages de feu maestre Johan de Hannecourt qui fut mors en prison .


19 Item , que ledit roy de Navarre fera quitter et delivrer franchement et plainement maestre Julian des Murs , secretaire du roy , par ceulz de qui il fut prins tellement qu'il en demoura quittes .


21 Item , sera faite lettre audit roy de Navarre qui ne lui tourne a prejudice ce que nulle mention n'a esté faite es tractiez de ce present acort de confermer les tractiez et acors autrefoiz faiz aveques madame la royne Blawche , tant pour cause de son doaire come de son heritage .


| Comme le roy conferme et aproueve certain tractié fait entre lui et MOSEIGNEUR PAR L'ORDENANCE DE MESDAMES LES ROYNES JOHANNE ET BLANCHE | Charles , par la grace de Dieu , roy de France .


Savoir faisons a touz presens et a venir que , comme nos tres chieres dames , madame la royne Johanne , madame la royne Blanche , considerans les tres grans maulx , inconveniens et domages qui pour cause et occasion des disencions et debbas , descorts et guerres meuz entre nous , d'une part , et nostre tres cher et feal frere le roy de Navarre , d'autre , estoient venus et venant de jour en jour et peusent plus grans venir se bonne paix ne y fust mise , eusent et aient requis et fait requerir plusieurs foiz a grant instance nous et nous gens ; et aussi nostre cher cousin Loys de Navarre et le captal de Buch , lieutenant de nostre dit frere , que nous et eulx voulsisions qu'elles tractassent de paix entre nous et li , et tant y aient travallé nos dictes dames que , par le moyen et a la priere d'elles , fu et a esté fait entre nos gens et les gens de nostre dit frere certain tractié et acort en la maniere qui s'ensuit .


Ce fut fait a Paris le VIe jour de mars l'an de grace mil CCC soixante et quatre .